錦山自杭來詩呈鄉曲共舉月集
作者：衛宗武
朝代：宋

paragraphs: 歲月易以邁，羲娥不停旋。
憶昔聚嬉戲，縞髮今盈顛。
日往而月來，壯逝老至焉。
交情貴浹洽，良辰忍棄捐。
簪舄要時集，尊俎宜相先。
聞風益所無，議論攻其偏。
急難援心勇，友助勞斯宣。
里閭皆吾與，疾苦毋吝言。
惠利苟可及，念勿遺顛連。
杜門惟獨善，此見恐未然。
良朋去七載，歸錦榮山川。
盟鷗思海上，訪鶴來雲邊。
胸中五千卷，筆下琳琅篇。
尤當會以文，雅好庶不愆。
真率月有集，舊典猶可沿。
洛社多尚齒，尚齒則未便。
何如倣修禊，少長無拘攣。
光風獵獵長，萬象皆暄妍。
四時有佳致，陵谷縱變遷。
山巔或水際，竹下并花前。
高吟吐風月，逸氣噓雲烟。
煩襟可洗除，芳景宜留連。
毋徒嗟百罹，一笑觴互傳。